《双鹤图为汪东曙题》
明代·程敏政

长风划然起林末，远近岚光翠如泼。虬髯倒捲怒涛翻，谷应川鸣海天阔。

双双忽见青田君，振翮一声高彻云。溯风拟先鸿鹄举，争食宁甘鸡鹜群。

手抚玄裳莫飞去，入眼分明有奇趣。丹青定自薛公传，题品惭非少陵句。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。